आसामनि हाग्रा, फख्रि आरो फेग्रा बिफाननि मन्थ्रि परिमल सुक्लाबैद्यआ सिरांनि बासुगावआव गिबि खेब दावबायफैदों । फैबाय थानाय बि टि सि बिसायख’थिखौ बिथा खालामनानै बि टि सिनि मोनफ्रोमबो राजखान्थि दोलोनि गाजा-गोमजायै बिसायख’थि मेल फोसावदिंनायखौ नुनो मोनदों । थिग बेबादिनो मिरु आरो रायजोआव खुंथाइ गोहोआव थानाय बि जे पि दोलोआ फैबाय थानाय बि टि सि नि बिसायख’थिआव जेरैखिजाया देरहानानै बि टि सि नि खुंथाइ गोहोआव थानांगौनि थांखिजों नारा – नाथा नाजानायखौ नुनो मोनदों । मख’नो गोनांदि बे असिलायैनो दिनै सिरां जिल्लानि बासुगावआव खुंजानाय ” महिला मर्चा ” आफादनि बानजायनायाव बिसायख’थि फोसावदिंनाय मेलआव आसामनि हाग्रा, फख्रि आरो फेग्रा बिफाननि मन्थ्रि परिमल सुक्लाबैद्यआ दावबायफैनानै बुङोदि बे खेबाव जाहाथे बि टि सि ओनसोलाव बि जे पि दोलोनि खुंथाइ आवग्रिनो हायो बे आयदाखौ लानानैनो बिसोर 13 नं सिरां बियाब ओनसोलनि रायजो- राजाफोरखौ लानानै गेवलां मेलनि गेजेरजों सावरायलायदों । बिथां परिमल सुक्लाबैद्यआ बुंबावोदि, बि टि सिआ मोनसे जौगायै जायगा आरो बे बि टि सिनि रायजो- राजाफोरनि लामा-सामाफोरा न’ दरखंसिम सहैनाय जानांगोन । मिरु एबा रायजो सोरखारनि जेराव सुबिदाफोर बे सुबिदाफोरखौ होनो थाखाय बि जे पि दोलोआ बिबान लागोन आरो देरहायोब्ला मोनफ्रोमबो खामानिखौनो मावलांनो नाजागोन होननानैबो फोरमायो।